**Knock Nevis** (IMO 7381154, aikaisempia nimiä muun muassa **Seawise Giant** ja **Jahre Viking**) oli "Ultra Large Crude Carrier" eli ULCC-koon supertankkeri. Alus oli muun muassa norjalaisessa omistuksessa. Se valmistui alun perin vuonna 1979, ja sitä jatkettiin heti valmistumisen jälkeen. *Knock Nevisin* pituus oli 458 metriä, mikä teki siitä pisimmän koskaan rakennetun laivan. Myös sen uppouma 647 955 tonnia oli maailman suurin. Viimeiset viisi vuottaan alus toimi raakaöljyn uivana välivarastona Persianlahdella ennen kuin se romutettiin vuonna 2010.

Vaiheet
-------

### Porthos ja Oppama

Kreikkalainen laivanvarustaja tilasi vuonna 1975 *Portokseksi* nimeämänsä, kantavuudeltaan 400 000 tonnin (*dead weight tonnage,* DWT) supertankkerin japanilaiselta Sumitomo Heavy Industriesin Oppaman telakalta, joka toimi Yokosukassa. Varustamoyhtiö teki kuitenkin konkurssin jo ennen laivan valmistumista. Sumitomon telakka jatkoi laivan rakentamista ja tarjosi sitä hongkongilaiselle ostajalle. Alus valmistui vuonna 1979.Telakka nimesi laivan uudelleen *Oppamaksi*.

### Seawise Giant

Laivan osti hongkongilainen C. Y. Tung, joka on Orient Overseas Container Linen (OOCL) perustaja. Kaupan ehtona oli, että laivaa vielä pidennettäisiin. Niinpä 68,86 metriä leveään ja 376,7 metriä pitkään tankkeriin lisättiin japanilaisella Nippon Kokanin telakalla Tsussa jatko-osa, joka kasvatti aluksen pituuden 458,5 metriin, kantavuuden 564 763 tonniin (DWT) ja uppouman ennätykselliseen 647 955 metriseen tonniin. Uudistustyö oli valmis vuonna 1981, ja alus nimettiin *Seawise Giantiksi*. Aluksen syväys oli täydessä lastissa 24,6 metriä, eikä sillä ollut täydellä kuormalla menemistä sen paremmin Panaman kuin Suezin kanaviin. Jopa Englannin kanaali oli sille sopimaton, koska alus oli kokonsa, painonsa ja ohjailuominaisuuksiensa puolesta liian jäykkäliikkeinen. *Seawise Giantin* täysi lasti oli noin 4,1 miljoonaa barrelia raakaöljyä, joka vastasi koko maailman runsaan kahden vuorokauden öljynkulutusta. Se purjehti ensin Meksikonlahdella ja Karibianmerellä ja siirtyi myöhemmin Persianlahdelle kuljettamaan öljyä Iranista Yhdysvaltoihin.

*Seawise Giantissa* oli 46 säiliötä, ja sen kansi oli kooltaan 31 541 m2, joka vastaa esimerkiksi yli neljää Helsingin olympiastadionin jalkapallokenttää peräkkäin aseteltuna. Tankkerilla oli noin 40 hengen miehistö. Purjehdusnopeus oli noin 15 solmua.

#### Uppoaminen

Irakin–Iranin sodan aikana 14. toukokuuta 1988 *Seawise Giant* oli Hormuzinsalmessa, kun Irakin ilmavoimat pommittivat sitä ja useaa muuta tankkeria. Supertankkeri vaurioitui hävittäjien hyökkäyksestä ja upposi matalikkoon Iranille kuuluvan Larakin saaren edustalle. Aluksen omistajat pitivät sitä täysin menetettynä ja kirjasivat sen romuksi.

#### Happy Giant

Sodan päätyttyä norjalainen konsortio päätti tarjota maailman suurimmalle hylylle uuden mahdollisuuden, osti sen vuonna 1989 ja hinasi Singaporeen, missä nyt *Happy Giantiksi* nimetty alus kunnostettiin perusteellisesti ja laskettiin uudestaan vesille kahden vuoden kuluttua vuonna 1991 nimellä *Jahre Viking*. Tankkerin ostaja oli norjalainen suurliikemies Jørgen Jahre.

### Jahre Viking

*Jahre Viking* purjehti Norjan lipun alla yli kymmenen vuotta aina vuoteen 2004 asti. Jättitankkereiden aika öljyn kuljetuksessa oli jo ohi, mutta *Jahre Vikingille* oli vielä käyttöä. Vuonna 2004 laiva suuntasi Dubaihin Drydocksin telakalle, jossa se muunnettiin varastointialukseksi, ja se sai uuden nimen *Knock Nevis*.

### Knock Nevis

*Knock Nevis* toimi vuodesta 2004 lähtien öljyn välivarastona (FSO) Persianlahdella lähellä Qataria Mærskin operoimalla Al Shaheenin öljykentällä.

Vuoden 2009 lopussa uutisoitiin, että alus on tarkoitus romuttaa Intiassa Alangin laivaromuttamolla. Sen viimeiseksi nimeksi romuttamomatkalle vaihdettiin *Mont,* ja lippuvaltioksi tuli Singapore. *Knock Nevis* romutettiin vuonna 2010.

Laivan strategiset mitat
------------------------

Taulukossa on esitetty laivan kulloinenkin nimi vuosilukuineen, suurin pituus (LOA engl. *length over all*) metreinä ja bruttovetoisuus (GT engl. *gross tonnage*).

|  |  |  |  |  |
| --- | --- | --- | --- | --- |
| Nimi | Vuodet | Suurin pituus(LOA, m) | Bruttovetoisuus(GT) | Selite |
| *Porthos* | 1975–1976 |  |  | alkuperäisen tilaajan antama nimi |
| *Oppama* | 1976–1979 | 376,70 | 189 119 |  |
| *Seawise Giant* | 1979–1989 | 458,50 | 238 557 |  |
| *Happy Giant* | 1989–1991 |  |  | nimi telakalla uppoamisen ja noston jälkeen |
| *Jahre Viking* | 1991–2004 | 458,50 | 260 851 |  |
| *Knock Nevis* | 2004–2009 | 458,50 | 260 851 |  |
| *Mont* | 2009–2010 |  |  | nimi romutusmatkalla Intiaan |

Knock Nevisin vertailu tunnettuihin laivoihin ja rakennuksiinLaivoja: konttialus *Emma Mærsk*, matkustajalaiva *Queen Mary 2*, irtolastialus *Berge Stahl* ja lentotukialus USS *Enterprise*.Rakennuksia: Eiffel-torni, Empire State Building, Petronas Towers, Willis Tower, Taipei 101 ja Burj Khalifa.

Lähteet
-------

1. 1 2 3 4 5  Knock Nevis  8.12.2009. Auke Visser. Viitattu 14.12.2014. (englanniksi)
2. 1 2 3  Singh, Baljit: The world’s biggest ship.  *The Tribune*, 11.7.1999.  The Tribune Trust. Artikkelin verkkoversio. Viitattu 14.12.2014.  (englanniksi)
3. ↑  Sumitomo Heavy Industries, Ltd: History Sumitomo Heavy Industries. Viitattu 14.12.2014.
4. 1 2 3  Trex, Ethan: Seawise Giant: You Can't Keep a Good Ship Down  1.6.2011. Mental Floss Magazine. Viitattu 14.12.2014. (englanniksi)
5. ↑  Knock Nevis (Internet Archivessa, tallennettu 21.11.2008)  20.3. 2008. Ships and yacht information.  Arkistoitu 21.11.2008. Viitattu 14.12.2014. (englanniksi)
6. 1 2  Seawise Giant William Ross.  Arkistoitu 9.8.2011. Viitattu 14.12.2014.
7. ↑  Attack on the "Barcelona" Auke Visser.  Arkistoitu 15.12.2014. Viitattu 14.12.2014. (englanniksi)
8. 1 2  FSO Knock Nevis (Internet Archivessa, tallennettu 6.10.2007) Fred Olsen Production ASA.  Arkistoitu 6.10.2007. Viitattu 2007-9-19. (englanniksi)
9. ↑  The Al-Shaheen Field (Internet Archivessa, tallennettu 20.2.2008) Maersk Oil.  Arkistoitu 20.2.2008. Viitattu 2007-9-19. (englanniksi)
10. ↑  Mont (Internet Archivessa, tallennettu 14.12.2014)  24.6.2014. Marine Traffic.  Arkistoitu 14.12.2014. Viitattu 14.12.2014.
11. ↑  Crude oil carrier Mont awaits clearance to dock at Alang.  *The Indian Express*, 19.12.2009. Artikkelin verkkoversio.  (englanniksi)
12. ↑  Satama- ja merikuljetustietoa Satamaoperaattorit ry.  Arkistoitu 8.4.2015. Viitattu 21.12.2014.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Knock Nevis**.